早發京口舟中
作者：華鎮
朝代：宋

paragraphs: 解維去北固，掛席指西湘。
秋江迥以朗，物色見毫芒。
篷窗列遠岫，天際插連檣。
鷗鷺簇寒沙，蒹葭肅初霜。
千里伊此始，扁舟前路長。
路長念行遲，家遠情難忘。
回首東南引，朝陽汎滄凉。
稽山不可見，况復梓與桑。
日月無停晷，星漢迭回光。
人生天宇間，安得戀故鄉。
徒勞非所願，薄言奉高堂。
念昔楚與越，相望若參商。
山川有分守，出入多譏防。
道泰共家國，路夷闢關梁。
勉從四方事，及此筋力强。
羈宦真飛蓬，飄颻隨風翔。
遠近不自我，東西竟何常。
君子貴知命，世路各有方。